atomradius
Store norske leksikon,Realfag,Kjemi,Kjemi
Et atom består en liten, kompakt kjerne omgitt av en sky av elektroner uten en skarp grense, og det har derfor ingen bestemt radius. Likevel blir atomer tilskrevet forskjellige radier avhengig av hvordan de er bundet i forskjellige stoffer. For et grunnstoff er atomradien lik den halve avstanden mellom atomene i den stabile formen grunnstoffet krystalliserer i. Atomradius ble tidligere målt i ångstrøm (Å), men måles nå i pikometer (pm = 10−12 m =0,01 Å).
I periodesystemet avtar atomradien fra venstre til høyre i hver periode og øker nedover i hver gruppe. Eksempelvis avtar atomradien i periode 2 i periodesystemet fra litium (152 pm) til neon (71 pm) og øker atomradien nedover gruppen 18 (edelgassene) fra helium (31 pm) til neon (71 pm), argon (98 pm), krypton (112 pm), xenon (131 pm) og radon (140 pm). Tabeller Noen norske tabeller med ioneradier og kovalente radier: Bjørn Gunnar Steen: Gyldendals tabeller og formler i kjemi. Gyldendal (2009). Bjørn Pedersen: KjemiData. 2. utgave Universitetsforlaget (2010).  Disse tabellene er avledet fra avstanden mellom naboatomer i henholdsvis ioniske og kovalente forbindelser. Det finnes også tabeller over radier som har navn etter den som først laget dem: Victor Moritz Goldschmidt og Linus Carl Pauling. Les mer i Store norske leksikon atom periodesystemet